送人赴倉臺
作者：許應龍
朝代：宋

paragraphs: 帝念畿甸民，財力俱有限。
俗吏肆貪殘，侵漁蕩貲産。
致治在得賢，刺史尤當揀。
明公如范滂，清節邁楊綰。
疏寵畀倉臺，一道俱刮眼。
糴貴望公平，斂苛冀公剗。
察吏貴精明，臨民當敬簡。
高才固優爲，佇見鳩功僝。
將令愁嘆民，喜至笑聲莞。
繡節暫馳驅，玉堂資著譔。
行矣促公歸，餞行聊舉盞。